Diari Oficial de la Generalitat Valenciana


Sumari del DOGV 5280, del 14-06-2006 (2006/6115)

RESOLUCIÓ de 19 de maig de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'acord d'intencions entre el Programa de les Nacions Unides per al Desenvolupament (PNUD) i la Generalitat (Comunitat Valenciana, Regne d'Espanya), en matèria de cooperació internacional al desenvolupament.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5280

Data del DOGV
:   14-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6115


Data del document
:   19-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * cooperació administrativa
    * ONU
    * cooperació internacional

RESOLUCIÓ de 19 de maig de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'acord d'intencions entre el Programa de les Nacions Unides per al Desenvolupament (PNUD) i la Generalitat (Comunitat Valenciana, Regne d'Espanya), en matèria de cooperació internacional al desenvolupament. [2006/F6115]  
Subscrit, després de la tramitació prèvia reglamentària, entre el Programa de les Nacions Unides per al Desenvolupament (PNUD) i la Generalitat (Comunitat Valenciana, Regne d'Espanya), el 31 de març de 2006, un acord d'intencions en matèria de cooperació internacional al desenvolupament, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0296/2006, i que figura com a annex d'esta resolució.  
València, 19 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Acord d'intencions entre el Programa de les Nacions Unides per al Desenvolupament (PNUD) i la Generalitat (Comunitat Valenciana, Regne d'Espanya), en matèria de cooperació internacional al desenvolupament  
València, 31 de març de 2006  
Reunits  
D'una part, Gema Amor Pérez, consellera de Cooperació i Participació de la Generalitat, especialment facultada per a este acte per Acord del Consell de la Generalitat, de 31 de març de 2006.  
I, d'una altra part, Cristophe Nuttall, director de la Plataforma para Partenariados Innovadores del PNUD, segons consta en la certificació expedida pel Programa de Nacions Unides per al Desenvolupament com a representant legal del dit organisme i fent ús de les facultats que li conferixen els estatuts de la Plataforma para Partenariados Innovadores del PNUD.  
El Programa de Nacions Unides per al Desenvolupament (d'ara en avant PNUD) s'integra en el Sistema de Nacions Unides, del qual Espanya forma part des de 1955. En este sentit, l'acord marc entre el Regne d'Espanya i el PNUD, fet a Nova York el 13 d'abril de 2005, establix, en interés mutu, el marc de col·laboració de l'estat espanyol en el seu conjunt (central, autonòmic i local) en l'execució de programes, projectes i activitats de cooperació (BOE núm. 27, d'01.02.2006).  
Per mitjà del present document, la Generalitat expressa el seu desig de col·laborar amb el PNUD en activitats de cooperació internacional al desenvolupament, d'acord amb allò que s'ha establit pel Pla Director de la Cooperació Valenciana 2004-2007, aprovat mitjançant un Acord de 7 de maig de 2004, del Consell de la Generalitat Valenciana (DOGV núm. 4.753, de 14 de maig de 2004) i el Pla Anual de la Cooperació al Desenvolupament de la Generalitat 2006, aprovat mitjançant l'Acord de 20 de gener de 2006, del Consell de la Generalitat (DOGV núm. 5.190, de 2 de febrer de 2006).  
Igualment, els signataris manifesten la seua intenció de cooperar en la formació de jóvens cooperants valencians, acollint en les oficines del PNUD a estudiants de cooperació internacional i ajuda al desenvolupament (d'ara en avant anomenats becaris) en una base de préstec no reemborsable, segons es preveu en el Pla Anual de la Cooperació al Desenvolupament de la Generalitat 2006.  
Per tant, els signataris manifesten el seu acord en els termes següents:   
Article I. Objecte de l'acord  
1. El present acord té com a objecte la col·laboració entre la Generalitat i el Programa de Nacions Unides per al Desenvolupament (d'ara en avant PNUD) en diverses activitats de cooperació al desenvolupament multilateral promogudes pel PNUD.  
2. Les dites activitats inclouen la participació de la Generalitat en projectes i programes de govern i desenvolupament local de països en desenvolupament, com ara les iniciatives Art Gold del PNUD, amb la realització de pràctiques de formació en matèria de cooperació al desenvolupament en oficines del PNUD, i qualsevol altra col·laboració en matèria d'informació, investigació, formació i desenvolupament que les dos parts estimen convenient.  
Article II. Realització de pràctiques professionals en les oficines del PNUD  
1. El PNUD acollirà en les seues oficines ubicades en diversos països a jóvens amb formació en cooperació internacional i ajuda al desenvolupament amb el caràcter de becaris, per a la realització de pràctiques en matèria de cooperació al desenvolupament, seguint el criteri de beques de formació.  
2. Els candidats a realitzar estes pràctiques en les oficines del PNUD hauran de posseir titulació superior universitària. Així mateix, hauran d'estar en possessió de titulació de postgrau en cooperació per al desenvolupament i nivell alt d'anglés i/o francés.  
3. La selecció dels candidats es realitzarà a la Comunitat Valenciana, tenint en compte els termes de referència facilitats per l'oficina on duran a terme la seua formació i transmesos per l'Hub for Innovative Partnerships del PNUD. L'elecció definitiva haurà de comptar amb el suport del PNUD.   
4. La Generalitat proveirà, una vegada obtinguda la conformitat del PNUD, els recursos econòmics i administratius necessitats pels becaris durant el temps que dure la seua activitat, en els termes que s'establisquen en la corresponent convocatòria de beques.  
5. La Generalitat assignarà un mínim de dos (2) becaris per any.  
6. El PNUD es compromet a proporcionar als becaris un lloc per a la seua formació amb tots els materials que necessite, així com el suport del personal de l'oficina on exercirà les activitats a ells assignades. El PNUD facilitarà l'obtenció dels visats i permisos dels becaris.  
7. Les despeses de viatges generades pels becaris en la seua activitat diària aniran a càrrec del PNUD.  
8. La Generalitat inclourà en la convocatòria de les beques els termes i obligacions dels becaris que els siguen facilitats pel PNUD i s'assegurarà que els becaris seleccionats les complisquen. El text de les convocatòries haurà de tindre el vistiplau previ del PNUD.  
9. La Generalitat, en el desenvolupament del present acord i dels procediments relatius a la convocatòria, concessió i, si és el cas, revocació de les beques, així com durant el seu benefici, observarà el compliment del que disposa el Decret 108/1992, de 6 de juliol, del Consell de la Generalitat, pel qual es regula la concessió de beques, i en la Llei 38/2003, de 17 de novembre, General de Subvencions, així com la normativa pròpia de les Nacions Unides.   
Article III. Programes i projectes de cooperació multilateral per al desenvolupament del PNUD i altres col·laboracions  
1. La Generalitat manifesta el seu interés a participar en projectes i programes multilaterals de cooperació al desenvolupament del PNUD en països en via de desenvolupament, per a la qual cosa les dues parts establiran els oportuns convenis de col·laboració que arrepleguen la participació i aportació econòmica de la Generalitat a estos.  
2. Entre ells, el PNUD promourà la participació de la Generalitat dins de l'àmbit del programa-marc nacional Art Gold de cooperació per a la governabilitat i el desenvolupament local a Amèrica Llatina i Àfrica Subsahariana, àrees geogràfiques prioritàries per a la cooperació valenciana i amb les quals s'estan duent a terme importants intervencions en els últims anys pel Consell de la Generalitat.  
3. A més, el PNUD promourà la realització d'un o més programes de cooperació multilateral liderats per la Generalitat.  
4. Igualment, els signataris manifesten el seu interés a col·laborar en matèria d'informació, investigació, formació i desenvolupament, així com en programes de formació de jóvens professionals (Júnior Professional Officers, JPO), d'acord amb els projectes o activitats que consideren d'interés comú i que estimen convenient dur a terme mútuament en el futur.  
Article IV. Comissió de Seguiment de l'Acord d'Intencions  
Els intervinents integraran una Comissió de Seguiment del present MOA, conformada per dos representants del PNUD i dos representants de la Generalitat, un dels quals assumirà la presidència de la comissió, i els fins de la qual seran:  
I. Proposar i impulsar els projectes i programes que es duran a terme en la seua virtut .  
II. Avaluar el compliment i donar seguiment als compromisos que s'assumixen en este acord o en els convenis singularitzats que es firmen en la seua aplicació.  
III. Brindar solucions a qualsevol punt que se suscite en l'aplicació o interpretació del present acord o dels convenis singularitzats que se subscriguen.  
IV. Reportar i donar a conéixer als intervinents els avanços que s'obtinguen en el compliment de l'objecte d'este acord i dels convenis singularitzats que es deriven.  
V. Elaborar un informe de les activitats exercides en el marc del present acord.  
La dita comissió es reunirà amb la periodicitat que es requerisca, d'acord amb la naturalesa dels assumptes a tractar, i el seu funcionament es realitzarà sobre la base de les regles que la pròpia comissió emeta.  
Article V. Entrada en vigor, duració i terminació  
1. Este MOA serà efectiu des del dia de la seua firma per part dels intervinents.   
2. Este MOA romandrà efectiu durant un període inicial de dos (2) anys i serà renovable automàticament de forma anual, llevat que un dels signataris manifeste per escrit el seu desig de no continuar la col·laboració amb una antelació de tres mesos al venciment de l'acord en vigor, i en este cas les actuacions en curs continuaran fins a la seua finalització.  
Per tant, els intervinents firmen dos còpies originals del present MOA escrites en anglés i espanyol, sent ambdós textos igualment vàlids.  
La consellera de Cooperació i Participació de la Generalitat: Gema Amor Pérez.  
El director de la Plataforma para Partenariados Innovadores del PNUD: Christophe Nuttall.